钦定古今图书集成/明伦汇编/宫闱典/第050卷 > 世宗王庄妃
## 钦定古今图书集成/明伦汇编/宫闱典/第050卷 > 世宗王庄妃

按《镇江府志》：“庄妃王氏，丹徒人。幼读书，性颖慧，能诗。
祖甲以输官币，挈居金陵。世宗初选民间女入宫，未
得幸，赋诗自叹，有‘风吹金锁夜声多’之句。世宗览其
诗，怜之，召当御，蒙宠，册为贵妃，主仁寿宫事。孝烈皇
后崩，椒寝虚位，世宗意属妃，拟册立，陶仲文求赂不
得，风上以特尊，毋庸敌体，遂寝。然宠幸适冠内宫。年未三十薨。性恭俭，戒子姓毋骄侈，谥庄妃。妃有弟四
人，继绣、缯、绘以妃贵，得一人，籍锦衣卫，官其家，以缯
名上，世宗于缯名加以“人”字，曰：“何不绘也？”绘遂得补
宿卫，而缯寻卒。